FHI: 56 personer er smittet i Norge

Det er påvist 23 nye tilfeller av coronaviruset i Norge det siste døgnet.

Oppdatert 5. mars

Artikkelen er over 196 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

56 personer er bekreftet smittet med det nye coronaviruset i Norge, bekrefter avdelingsdirektør i Folkehelseinstituttet (FHI) Line Vold på FHIs daglige pressekonferanse onsdag ettermiddag.

– Det er 23 nye tilfeller siden i går, sier Vold til VG.

– Hvordan er tilstanden deres?

– Alle har mild sykdom og er i hjemmekarantene. De følges opp av lokalt helsevesen, sier Vold.

Arrangementer skal fortsatt vurderes nøye, men FHI anbefaler foreløpig ikke å avlyse alle arrangementer.

– Vi har per nå en anbefaling om å gjøre en risikovurdering lokalt, sier Vold.

FHI har per nå heller ingen anbefaling om å stanse fly fra utbruddsområdene i Italia.

Ikke nok utstyr

Onsdag bekreftet smittevernoverlege i Oslo Tore W. Steen til VG at yterligere syv personer er bekreftet smittet med det nye coronaviruset i Norge.

Totalt var da 48 personer bekreftet smittet med viruset i Norge.

Tidligere onsdag innrømte helsedirektør Bjørn Guldvog at Norge ikke har nok utstyr til smittevern.

– Nei. Det er ikke nok utstyr hvis du ser fremover i tid. Vi trenger hjelp for å få mer utstyr til smittevern. Mer leveranser, eventuelt alternative løsninger på plass, sa han.

Hør hva slags beredskap Norge egentlig har i podkasten «Verdens gang»:

Onsdag skrev Kunnskapsdepartementet i en pressemelding at fraværsgrensene endres på grunn av coronaviruset.

Skoleelever som har fravær av helsegrunner slipper å gå til fastlegen for å få dokumentert fraværet ut året som følge av coronaviruset.

Italia, landet som er hardest rammet i Europa med over 2500 smittede, stenger alle landets skoler fra og med i morgen og til midten av mars.

Ifølge Reuters planlegger den italienske regjeringen også å avlyse alle offentlige arrangementer og stenge kinoer og teatre i hele landet. Nyhetsbyrået viser til et utkast til et dekret som de har fått tilgang til.

Publisert: 04.03.20 kl. 17:58 Oppdatert: 05.03.20 kl. 05:19

Mer om Coronaviruset